作者：刘过
词牌/韵律：贺新郎

paragraphs: 老去相如倦。
向文君说似，而今怎生消遣。
衣袂京尘曾染处，空有香红尚软。
料彼此、魂销肠断。
一枕新凉眠客舍，听梧桐、疏雨秋声颤。
灯晕冷，记初见。
楼低不放珠帘卷。
晚妆残、翠钿狼藉，泪痕凝面。
人道愁来须殢酒，无奈愁深酒浅。
但寄兴、焦琴纨扇。
莫鼓琵琶江上曲，怕荻花、枫叶俱凄怨。
云万叠，寸心远。